section_heading: Pravna, medicinska i etička pitanja
paragraph_text: Pitanje prisilne hospitalizacije je i etičko, pravno i medicinski složen problem o kojem se vode neprestane debate, jer se ne radi samo o prisilnom liječenju, nego i o ograničavanju slobode kretanja osobe. Prema Zakonu o zaštiti prava pacijenata(ZZPP), pacijent ima pravo odbiti ili prihvatiti terapijski ili dijagnostički postupak, no psihijatrijsko liječenje je ostalo jedno od rijetkih vrsta liječenja koje se može provesti i protiv pacijentove volje. Medicinski je nužno osigurati liječenje osobi koja možda nije ni svjesna svoje bolesti. Pravno, mora se voditi računa o tome da se toj istoj osobi neopravdano ne oduzme sloboda, stoga prisilno liječenje takvog pacijenta može biti etično i legalno samo ako pacijent nije svjestan svoje bolesti te dovodi u opasnost sebe i/ili osobe u svojoj okolini.